b"\n_START_ARTICLE_\nJoana Vilapuig i Borrell\n_START_SECTION_\nCarrera professional\n_START_PARAGRAPH_\nDespr\xc3\xa9s de fer els seus primers passos en el m\xc3\xb3n de la interpretaci\xc3\xb3 en muntatges de teatre aficionat amb l'associaci\xc3\xb3 cultural Joventut de la Far\xc3\xa0ndula (establerta a la seva ciutat natal, Sabadell, des de la d\xc3\xa8cada del 1940), l'estiu del 2009 va fer la primera incursi\xc3\xb3 en el m\xc3\xb3n del cinema: una breu aparici\xc3\xb3 com a extra a la pel\xc2\xb7l\xc3\xadcula Herois, dirigida per Pau Freixas i protagonitzada, entre d'altres, per la seva germana, Mireia Vilapuig._NEWLINE_El 2010, despr\xc3\xa9s de l'estrena d'Herois, la directora de c\xc3\xa0sting de la pel\xc2\xb7l\xc3\xadcula, Consol Tura, i el director, Pau Freixas, van tornar a confiar en l'elenc infantil del film per compondre el repartiment de Polseres vermelles, una s\xc3\xa8rie creada i escrita per Albert Espinosa per a Televisi\xc3\xb3 de Catalunya. Joana Vilapuig va formar part del repartiment de la nova s\xc3\xa8rie amb un dels sis papers principals, juntament amb, entre d'altres, \xc3\x80lex Monner i Marc Balaguer entre els protagonistes, i Ferran Rull i Mireia Vilapuig amb papers secundaris. El rodatge de la primera temporada va comen\xc3\xa7ar el juliol del 2010 en diverses localitzacions de la prov\xc3\xadncia de Barcelona, i va finalitzar l'octubre del mateix any._NEWLINE_Despr\xc3\xa9s del notable \xc3\xa8xit d'audi\xc3\xa8ncia i cr\xc3\xadtica de la primera temporada emesa per TV3 entre el gener i maig de 2011, la s\xc3\xa8rie, ambientada a la planta infantil d'un hospital, va renovar per a una segona temporada, va ser emesa a diversos pa\xc3\xafsos i altres cadenes de televisi\xc3\xb3 estrangeres en van fer adaptacions._NEWLINE_El seu treball m\xc3\xa9s recent ha estat en el curtmetratge REM, dirigit per Javier Ferreiro i Mar\xc3\xada Sosa Betancor, i rodat l'abril de 2011 a diverses localitzacions de la comarca de l'Alt Urgell i a Sabadell. En aquesta pe\xc3\xa7a, l'actriu comparteix protagonisme amb la seva germana, Mireia Vilapuig, i amb una altra jove int\xc3\xa8rpret catalana, Marina Comas, guanyadora d'un premi Goya. El curt va ser seleccionat pel XLIV Festival Internacional de Cinema Fant\xc3\xa0stic de Catalunya, que va tenir lloc l'octubre de 2011. El 2012 va interpretar el paper de Raquel a la minis\xc3\xa8rie Olor de col\xc3\xb2nia, la qual es desenvolupa a la Col\xc3\xb2nia Vidal."